১৫৮৭ সাল। উইলিয়াম তখন বাইশ বছরের যুবক। তাঁর সাহিত্যিক সত্তা যেন এই অ্যাভঁনের তীরে যথার্থ উৎসমুখ খুঁজে পাচ্ছিল না। স্থির করলেন লণ্ডন যাবেন। কিন্তু যাবো বললেই যাওয়া যেত না আজকের যুগের মতন। সে যুগের এক গ্রামের মেয়ের উপর সংসার সন্তানের সব ভার তুলে দিয়ে অবশেষে মনস্থির করলেন উইলিয়াম। অ্যান্ নিজের স্বামীর প্রতিভা জানতেন, তাই নীরবে এই বিচ্ছেদ অসীম সাহসিকতায় ভর করে মেনে নিলেন। উৎসাহ দিলেন স্বামীকে। অ্যান্ বুঝেছিলেন নিজের সঙ্কীর্ণ স্বার্থে এই গ্রামে স্বামীকে আটকে রাখা মানে তাঁর প্রতি অবিচার করা। তিন দিন ক্রমাগত পথ চললেন উইলিয়াম ঘোড়ার পিঠে চেপে। পথিমধে্য সরাইখানায় বিশ্রাম। পৌঁছলেন লণ্ডনে। প্রথমে শুধুই সংগ্রাম। খাওয়া, পরা, বাসস্থানের কোনো ঠিকানা নেই। তদুপরি পরিবারের চিন্তা। যতদিন না তিনি দি গ্লোব্-এর শেয়ার কিনে নিলেন এবং তার সঙ্গেঁ অচ্ছেদ্য বন্ধনে যুক্ত হলেন, ততদিন জীবনপণ লড়াই চলেছিল শেক্সপীয়রের।